**ΠΡΟΣΚΛΗΣΗ ΥΠΟΒΟΛΗΣ ΑΙΤΗΣΕΩΝ ΥΠΟΨΗΦΙΩΝ ΜΕΤΑΠΤΥΧΙΑΚΩΝ ΦΟΙΤΗΤΩΝ**

**για την 2η Κατεύθυνση Σπουδών του ΔΠΜΣ «Περιβάλλον και Ανάπτυξη» του ΕΜΠ,
με αντικείμενο «Περιβάλλον και Ανάπτυξη των Ορεινών Περιοχών»
για το ακαδημαϊκό έτος 2022 – 2023**

Οι Σχολές Αγρονόμων και Τοπογράφων Μηχανικών – Μηχανικών Γεωπληροφορικής, Μηχανικών Μεταλλείων – Μεταλλουργών, Χημικών Μηχανικών, Μηχανολόγων Μηχανικών, Ηλεκτρολόγων Μηχανικών και Μηχανικών Υπολογιστών, Πολιτικών Μηχανικών και Αρχιτεκτόνων Μηχανικών του ΕΜΠ, με συντονισμό και διοικητική υποστήριξη από τη Σχολή Αγρονόμων και Τοπογράφων Μηχανικών – Μηχανικών Γεωπληροφορικής, λειτουργούν για το ακαδημαϊκό έτος 2022 – 2023, τη 2η κατεύθυνση του Διατμηματικού Προγράμματος Μεταπτυχιακών Σπουδών (ΔΠΜΣ) «Περιβάλλον και Ανάπτυξη», με αντικείμενο το **«Περιβάλλον και Ανάπτυξη των Ορεινών Περιοχών»**, σύμφωνα με τις κείμενες διατάξεις και ειδικότερα το Ν. 4485/2017 (ΦΕΚ 114/τ.Α΄/4.8.2017), τον Κανονισμό και την απόφαση επανίδρυσης του Προγράμματος (ΦΕΚ 3265/2018).

Στην κατεύθυνση αυτή ενθαρρύνεται η εκδήλωση ενδιαφέροντος από υποψηφίους Μεταπτυχιακούς Φοιτητές οι οποίοι κατάγονται ή αγαπούν τις ορεινές περιοχές και επιθυμούν, αξιοποιώντας τις μεταπτυχιακές σπουδές τους, να συμβάλουν επαγγελματικά, ερευνητικά και κοινωνικά στην ολοκληρωμένη ανάπτυξή τους και στο ξαναζωντάνεμα της Ελληνικής υπαίθρου. Οι υποψήφιοι μπορούν να ενημερωθούν διεξοδικά στη διεύθυνση :

**http://mountains.ntua.gr/**

Περισσότερα στοιχεία για τη φυσιογνωμία, τη φιλοσοφία, τους στόχους, το αντικείμενο, τη δομή και τη λειτουργία του ΔΠΜΣ του ΕΜΠ «Περιβάλλον και Ανάπτυξη», στο οποίο ανήκει η συγκεκριμένη κατεύθυνση, καθώς και το αναλυτικό πρόγραμμα των μαθημάτων, τις απαιτήσεις και σχετικά ενδεικτικά κείμενα των διδασκόντων του Προγράμματος, οι υποψήφιοι μπορούν να βρουν στη διεύθυνση:

[**http://environ.survey.ntua.gr**](http://environ.survey.ntua.gr)**/**

Οι υποψήφιοι παροτρύνονται να μελετήσουν συστηματικά τις παραπάνω ιστοσελίδες, ώστε να έχουν πλήρη εικόνα του μεταπτυχιακού προγράμματος στο οποίο αιτούνται τη συμμετοχή.

***Διάρθρωση Σπουδών***

1. Οι Μεταπτυχιακές Σπουδές οδηγούν στη λήψη Διπλώματος Μεταπτυχιακών Σπουδών (ΔΜΣ) μετά από την επιτυχή ολοκλήρωση κύκλου σπουδών διάρκειας τριών εξαμήνων, με έναρξη τον Οκτώβριο εκάστου έτους. Η μέγιστη διάρκεια φοίτησης είναι δύο (2) έτη, υπολογιζόμενη από την κανονική εγγραφή στο ΔΠΜΣ. Για την απόκτηση του ΔΜΣ απαιτείται η παρακολούθηση και επιτυχής εξέταση σε δέκα (10) Υποχρεωτικά Μαθήματα Κορμού, που κατανέμονται σε δύο εκπαιδευτικές περιόδους και στη συνέχεια η έγκριση και εκπόνηση μεταπτυχιακής εργασίας.
2. Τα μαθήματα και οι ερευνητικές εργασίες της κατεύθυνσης «Περιβάλλον και Ανάπτυξη των Ορεινών Περιοχών» πραγματοποιούνται στις εγκαταστάσεις του ΕΜΠ στο Μετσόβιο Κέντρο Διεπιστημονικής Έρευνας (ΜΕΚΔΕ) στο Μέτσοβο, όπου έχουν τη δυνατότητα δωρεάν διαμονής έως δέκα Μεταπτυχιακοί Φοιτητές που δεν έχουν μόνιμη κατοικία στην περιοχή.
3. Η παρακολούθηση των μαθημάτων και η συμμετοχή στις συναφείς εκπαιδευτικές δραστηριότητες και εργασίες **είναι υποχρεωτικές**. Σε περίπτωση που συντρέχουν εξαιρετικά σοβαροί και τεκμηριωμένοι λόγοι αδυναμίας παρουσίας του μεταπτυχιακού φοιτητή, η Ειδική Διατμηματική Επιτροπή (ΕΔΕ) του Προγράμματος μπορεί να δικαιολογήσει ορισμένες απουσίες. Η τελική εξέταση των μαθημάτων διεξάγεται μετά το τέλος διδασκαλίας της εκπαιδευτικής περιόδου, σε εξεταστική περίοδο διάρκειας δύο εβδομάδων, σύμφωνα με το Ενιαίο Ακαδημαϊκό Ημερολόγιο των Μεταπτυχιακών Σπουδών του Ιδρύματος και τις ειδικότερες αποφάσεις της ΕΔΕ. **Δεν προβλέπεται επαναληπτική εξέταση**.
4. Το ΔΠΜΣ του ΕΜΠ «Περιβάλλον και Ανάπτυξη» παρέχεται δωρεάν, χωρίς την καταβολή διδάκτρων ή τελών από τους μεταπτυχιακούς φοιτητές.
5. Μετά την ολοκλήρωση των μεταπτυχιακών σπουδών, όσοι εκδηλώσουν ενδιαφέρον και πληρούν τις απαραίτητες προϋποθέσεις, μπορούν να αιτηθούν τη συνέχιση των σπουδών για Διδακτορικό Δίπλωμα (ΔΔ) σε μία από τις συνεργαζόμενες Σχολές του ΕΜΠ.

***Προέλευση των μεταπτυχιακών φοιτητών***

1. Στο ΔΠΜΣ έχουν δυνατότητα υποβολής αίτησης πτυχιούχοι ΑΕΙ της ημεδαπής ή ομοταγών αναγνωρισμένων ιδρυμάτων της αλλοδαπής και ειδικότερα:

α) Απόφοιτοι Σχολών του ΕΜΠ.

β) Απόφοιτοι λοιπών Τμημάτων διπλωματούχων Μηχανικών ή και πτυχιούχοι άλλων ειδικοτήτων ΑΕΙ της ημεδαπής ή ομοταγών ιδρυμάτων της αλλοδαπής αναγνωρισμένων ως ισότιμων των ελληνικών ΑΕΙ, συγγενούς με το πρόγραμμα γνωστικού αντικειμένου, για τους οποίους η απόκτηση ΔΜΣ δεν συνεπάγεται και την απόκτηση του βασικού διπλώματος του ΕΜΠ.

γ) Τελειόφοιτοι του ΕΜΠ ή ΑΕΙ των παραπάνω κατηγοριών, εφόσον καταθέσουν αποδεικτικά στοιχεία ότι η απόκτηση του διπλώματος/πτυχίου τους θα προηγηθεί της έναρξης του ΔΠΜΣ. Μέχρις ότου αρθεί η εκκρεμότητα αυτή δεν θα εκδίδεται κανένα πιστοποιητικό στον ενδιαφερόμενο.

δ) Με τον ίδιο ως άνω περιορισμό, γίνονται κατ’ αρχήν δεκτές προς εξέταση και αιτήσεις υποψηφιότητας κατόχων τίτλων σπουδών λοιπών Τμημάτων ΑΕΙ, σύμφωνα με τα προβλεπόμενα στις ισχύουσες διατάξεις.

Επίσης, δίνεται η δυνατότητα, κατόπιν αξιολόγησης, σε μέλη κατηγοριών ΕΕΠ, ΕΔΙΠ και ΕΤΕΠ που πληρούν τις προϋποθέσεις, να εγγραφούν ως υπεράριθμοι και μόνο ένας κατ’ έτος στο ΔΠΜΣ, εφόσον υπάρχει συνάφεια του γνωστικού αντικειμένου με το έργο το οποίο επιτελούν.

Ως υπεράριθμοι μπορούν επίσης να εγγραφούν και να παρακολουθήσουν το πρόγραμμα μέχρι δυο μηχανικοί, υπάλληλοι της ΕΥΔΑΠ.

***Προϋποθέσεις και κριτήρια επιλογής και εγγραφής των μεταπτυχιακών φοιτητών***

1. Για την προεπιλογή των Μεταπτυχιακών Φοιτητών/τριών θα ληφθούν υπόψη οι σπουδές και ο γενικός βαθμός διπλώματος ή πτυχίου των υποψηφίων, η επίδοση στα συναφή προς το ΔΠΜΣ μαθήματα και στη διπλωματική εργασία, η επαρκής και τεκμηριωμένη γνώση ξένων γλωσσών (και ιδίως της Αγγλικής, οι δε αλλοδαποί υποψήφιοι πρέπει να γνωρίζουν επαρκώς και την Ελληνική γλώσσα). Απαραίτητη είναι επίσης η γνώση ηλεκτρονικών υπολογιστών, η τυχόν υπάρχουσα ερευνητική δραστηριότητα και επαγγελματική εμπειρία, οι συστατικές επιστολές και η επάρκεια της έκφρασης της επιθυμίας κάθε υποψηφίου να επιλεγεί ως Μεταπτυχιακός Φοιτητής/τρια στο ΔΠΜΣ του ΕΜΠ «Περιβάλλον και Ανάπτυξη των Ορεινών Περιοχών».
2. Η επιλογή των Μεταπτυχιακών Φοιτητών/τριών γίνεται με συνεκτίμηση των παραπάνω κριτηρίων, των προϋποθέσεων της ισχύουσας νομοθεσίας και των περιορισμών στις δυνατότητες στέγασης μεταπτυχιακών φοιτητών στις εγκαταστάσεις του ΜΕΚΔΕ.
3. Οι ενδιαφερόμενοι καλούνται **να υποβάλουν ηλεκτρονικά την αίτηση υποψηφιότητας**, που είναι αναρτημένη στην ιστοσελίδα του ΔΠΜΣ **έως και τις 24-06-2022 και μόνο σε μορφή doc (word)**, ως συνημμένο αρχείο (attachment) στο email : **envdev@mail.ntua.gr**. Εντός δύο (2) εργασίμων ημερών, οι υποψήφιοι θα λάβουν ηλεκτρονικό μήνυμα το οποίο θα βεβαιώνει την παραλαβή της αίτησής τους. Κατά τη συμπλήρωσή της οι υποψήφιοι θα πρέπει να είναι ακριβείς στις πληροφορίες που αναφέρουν (πχ ν’ αναγράφεται σωστά η Σχολή/Τμήμα που έχουν αποφοιτήσει, το επίπεδο γλωσσομάθειας Α1, Α2, Β1, Β2, C1, C2 κ.λ.π).
4. Οι υποψήφιοι πρέπει επίσης να υποβάλουν **ηλεκτρονικά (σε μορφή pdf)** τα παρακάτω δικαιολογητικά, στη Γραμματεία της Σχολής Αγρονόμων και Τοπογράφων Μηχανικών-Μηχανικών Γεωπληροφορικής, **στο email : dpmsaitiseis2022@survey.ntua.gr, μέσω WeTransfer**, έως την παραπάνω ημερομηνία. Μετά την καταληκτική ημερομηνία **δεν θα γίνονται δεκτά δικαιολογητικά**.
* Υπογεγραμμένο αντίτυπο (εκτύπωση) του συμπληρωμένου εντύπου αίτησης υποψηφιότητας.
* Αντίγραφο διπλώματος ή πτυχίου (οι πτυχιούχοι). Οι τελειόφοιτοι θα υποβάλουν υπεύθυνη δήλωση του Νόμου 1599/86 ότι αποδέχονται η τυχόν επιλογή τους να γίνει με την προϋπόθεση απόκτησης του πτυχίου τους και προσκόμισης σχετικής βεβαίωσης έως τις εγγραφές.
* Βεβαίωση ισοτιμίας πτυχίου από το ΔΙΚΑΤΣΑ ή το ΔΟΑΤΑΠ (για όσους προέρχονται από Πανεπιστήμια του εξωτερικού). Πιστοποιητικό αντιστοιχίας βαθμού από το ∆ΙΚΑΤΣΑ ή το ∆ΟΑΤΑΠ.
* Πιστοποιητικό αναλυτικής βαθμολογίας (στα ελληνικά ή αγγλικά, αν ο υποψήφιος προέρχεται από ξένο Πανεπιστήμιο).
* Πλήρες βιογραφικό σημείωμα (μέχρι 4 σελίδες) το οποίο θα περιλαμβάνει τεκμηριωμένα στοιχεία για τις σπουδές, την ερευνητική ή/και επαγγελματική δραστηριότητα και τις επιστημονικές εργασίες του υποψηφίου.
* Αντίτυπα (τυχόν) ερευνητικών εργασιών του υποψηφίου οι οποίες έχουν δημοσιευθεί σε επιστημονικά περιοδικά ή/και συνέδρια με σύστημα κριτών.
* Τεκμηρίωση επαρκούς γνώσης μιας ή περισσοτέρων ξένων γλωσσών, οι δε αλλοδαποί και της Ελληνικής γλώσσας, με υποβολή και των σχετικών επικυρωμένων αντιγράφων πιστοποιητικών σπουδών.
* Τεκμηρίωση επαρκούς γνώσης χειρισμού ηλεκτρονικών υπολογιστών και των βασικών και/ή ειδικότερων λογισμικών τα οποία υποστηρίζουν την έρευνα, ανάλυση και αντιμετώπιση θεμάτων και προβλημάτων Ανάπτυξης και Περιβάλλοντος από την οπτική της κάθε ειδικότητας.
* Υπεύθυνη Δήλωση για υποψηφίους που εργάζονται σε Δημόσιες Υπηρεσίες, ότι σε περίπτωση επιλογής τους θα έχουν την άδεια να εκπληρώσουν στο ακέραιο τις εκπαιδευτικές υποχρεώσεις τους **ως πλήρους απασχόλησης** Μεταπτυχιακοί Φοιτητές.

**11.** Επίσης, θα πρέπει να υποβληθούν δύο (2) συστατικές επιστολές χρησιμοποιώντας **τη φόρμα** που είναι αναρτημένη στην ιστοσελίδα του προγράμματος. Ο υποψήφιος αφού συμπληρώσει την πρώτη σελίδα τη στέλνει στον αξιολογητή, ο οποίος συμπληρώνει τα υπόλοιπα πεδία της φόρμας και τη στέλνει ηλεκτρονικά στο email : **envdev@mail.ntua.gr**. Συστατικές επιστολές που δεν ακολουθούν την αναρτημένη φόρμα και την αναγραφόμενη διαδικασία αποστολής, **δεν θα γίνονται δεκτές**.

**12.** Η αξιολόγηση των υποψηφιοτήτων προγραμματίζεται να ολοκληρωθεί **αρχές Ιουλίου 2022**, οπότε και θα γίνει η τελική επιλογή, αφού προηγουμένως οι κατ’ αρχήν αποδεκτοί υποψήφιοι, οι οποίοι θα πληρούν τις απαραίτητες προϋποθέσεις για επιλογή τους στο Πρόγραμμα, θα κληθούν να λάβουν μέρος σε προσωπική συνέντευξη από τα μέλη της ΕΔΕ του ΔΠΜΣ. Ακριβείς πληροφορίες για τον χρόνο και τη διαδικασία της συνέντευξης θα αναρτηθούν στις ιστοσελίδες του ΔΠΜΣ.

Η τελική επιλογή των μεταπτυχιακών φοιτητών/τριών γίνεται με συνεκτίμηση και αξιολόγηση του φακέλου υποψηφιότητας και την ατομική συνέντευξη κάθε υποψηφίου. Τα αποτελέσματα και οι πίνακες επιτυχόντων αναρτώνται στην ιστοσελίδα του προγράμματος. Σε περίπτωση μη αποδοχής της θέσης, καλούνται οι επιλαχόντες κατά σειρά κατάταξης.

**13.** Σχετικές πληροφορίες παρέχονται στις ιστοσελίδες του ΔΠΜΣ, από το Γραφείο Στήριξης του Προγράμματος, τηλ. (+30) 2107722776, email : envdev@mail.ntua.gr, τη Γραμματεία της Σχολής Αγρονόμων και Τοπογράφων Μηχανικών – Μηχανικών Γεωπληροφορικής EMΠ, τηλ. (+30) 2107722781, καθώς και από το Μετσόβιο Κέντρο Διεπιστημονικής Έρευνας (ΜΕΚΔΕ) του ΕΜΠ στο Μέτσοβο, τηλ. (+30) 26560 29040.

|  |  |
| --- | --- |
|  |  Αθήνα, 16-05-2022 Η Διευθύντρια του ΔΠΜΣ του ΕΜΠ «Περιβάλλον και Ανάπτυξη» Καθηγήτρια Ε. Δημοπούλου |
|  |  |